text: Politibil futtede af i Vejen
  04 januar 2016 kl. 08.13
  En civil politibil er natten til mandag blevet brandskadet, mens den stod parkeret foran lokalpolitistationen i Vejen. Tekniske undersøgelser skal nu klarlægge om branden er påsat.
  Bilen stod parkeret på Torvet i Vejen lige foran politistationen. Branden blev anmeldt umiddelbart før kl. halv to.
  - Branden er opstået i eller lige under motorrummet, som er fuldstændig udbrændt. Om det er en teknisk fejl ved bilen eller om branden er påsat, skal vores teknikere forsøge at finde frem til i løbet af mandag, siger Lars Bjerregaard, leder af lokalpolitiet i Vejen til TV SYD.
  
  